CELEX: 62013CA0029
Language: sk
Date: 2014-03-13 00:00:00
Title: Spojené veci C-29/13 a C-30/13: Rozsudok Súdneho dvora (prvá komora) z  13. marca 2014 (návrh na začatie prejudiciálneho konania, ktorý podal Administrativen sad Sofia-grad – Bulharsko) – Global Trans Lodzhistik OOD/Nachalnik na Mitnitsa Stolichna (Návrh na začatie prejudiciálneho konania  — Colný kódex Spoločenstva  — Články 243 a 245  — Nariadenie (EHS) č. 2454/93  — Článok 181a  — Rozhodnutie, ktoré možno napadnúť opravným prostriedkom  — Prípustnosť súdnej žaloby bez predchádzajúceho podania odvolania v správnom konaní  — Zásada rešpektovania práva na obhajobu)

5.5.2014   
            
            
               SK
            
            
               Úradný vestník Európskej únie
            
            
               C 135/11
            
         Rozsudok Súdneho dvora (prvá komora) z 13. marca 2014 (návrh na začatie prejudiciálneho konania, ktorý podal Administrativen sad Sofia-grad – Bulharsko) – Global Trans Lodzhistik OOD/Nachalnik na Mitnitsa Stolichna
   (Spojené veci C-29/13 a C-30/13) (1)
   
   ((Návrh na začatie prejudiciálneho konania - Colný kódex Spoločenstva - Články 243 a 245 - Nariadenie (EHS) č. 2454/93 - Článok 181a - Rozhodnutie, ktoré možno napadnúť opravným prostriedkom - Prípustnosť súdnej žaloby bez predchádzajúceho podania odvolania v správnom konaní - Zásada rešpektovania práva na obhajobu))
   2014/C 135/12
   Jazyk konania: bulharčina
   
      Vnútroštátny súd, ktorý podal návrh na začatie prejudiciálneho konania
   
   Administrativen sad Sofia-grad
   
      Účastníci konania pred vnútroštátnym súdom
   
   
      Žalobkyňa: Global Trans Lodzhistik OOD
   
      Žalovaný: Nachalnik na Mitnitsa Stolichna
   
      Predmet veci
   
   Návrh na začatie prejudiciálneho konania – Administrativen sad Sofia-grad – Výklad článkov 243 a 245 nariadenia Rady (EHS) č. 2913/92 z 12. októbra 1992, ktorým sa ustanovuje Colný kódex Spoločenstva (Ú. v. ES L 302, s. 1; Mim. vyd. 02/004, s. 307), ako aj článku 181a ods. 2 nariadenia Komisie (EHS) č. 2454/93 z 2. júla 1993, ktorým sa vykonáva nariadenie Rady (EHS) č. 2913/92 (Ú. v. ES L 253, s. 1; Mim. vyd. 02/006, s. 3) – Zásady práva na obhajobu a právnej sily rozhodnutej veci – Právo podať opravný prostriedok proti rozhodnutiu colného orgánu o dodatočnom vymáhaní cla aj v prípade konečného rozhodnutia uvedeného orgánu – Prípustnosť podania súdnej žaloby bez podania predchádzajúceho odvolania v správnom konaní – Rozhodnutie colného orgánu porušujúce procesné požiadavky – Povinnosť súdu rozhodnúť v takom prípade o žalobe bez ohľadu na povinnosti podať predchádzajúce odvolanie v správnom konaní
   
      Výrok rozsudku
   
   
               1.
            
            
               Jednak rozhodnutie, akým je niektoré z dotknutých rozhodnutí vo veci samej, ktorých predmetom je oprava určenia colnej hodnoty tovaru na základe článku 30 ods. 2 písm. b) nariadenia Rady (EHS) č. 2913/92 z 12. októbra 1992, ktorým sa ustanovuje Colný kódex spoločenstva, zmeneného a doplneného nariadením (ES) č. 82/97 Európskeho parlamentu a Rady z 19. decembra 1996, a ktorými bolo deklarantovi oznámené dodatočné vymáhanie daňového dlhu z titulu dane z pridanej hodnoty, predstavuje napadnuteľný akt v zmysle článku 243 tohto nariadenia č. 2913/92. Okrem toho s ohľadom na všeobecné zásady dodržiavania práva na obhajobu a právnej sily rozhodnutej veci článok 245 uvedeného nariadenia č. 2913/92 nebráni vnútroštátnej právnej úprave, akou je právna úprava vo veci samej, ktorá na účely obranu voči rozhodnutiam colných orgánov stanovuje dva rozličné opravné prostriedky, keďže táto právna úprava neporušuje zásadu ekvivalencie ani zásadu efektivity.
            
         
               2.
            
            
               Článok 243 nariadenia č. 2913/92 nepodmieňuje prípustnosť podania súdnej žaloby proti rozhodnutiam prijatým na základe článku 181a ods. 2 nariadenia č. 2454/93, zmeneného a doplneného nariadením č. 3254/94, tým, že tieto rozhodnutia musia byť predtým napadnuté odvolaním v správnom konaní.
            
         
               3.
            
            
               Článok 181a ods. 2 nariadenia č. 2454/93, zmeneného a doplneného nariadením č. 3254/94, sa má vykladať v tom zmysle, že rozhodnutie prijaté na základe tohto článku musí byť považované za konečné a priamo napadnuteľné žalobou na nezávislom súde, a to aj v prípade, ak jeho prijatím bolo porušené právo dotknutého byť vypočutý a vzniesť námietky.
            
         
               4.
            
            
               V prípade porušenia práva dotknutého byť vypočutý a vzniesť námietky podľa článku 181a ods. 2 nariadenia č. 2454/93, zmeneného a doplneného nariadením č. 3254/94, prináleží vnútroštátnemu súdu, aby s ohľadom na osobitné okolnosti predmetného prípadu, ktorý prejednáva, a na požiadavky zásad ekvivalencie a efektivity určil, či v prípade, že rozhodnutie, ktorého prijatím bola porušená zásada práva na obhajobu, musí byť zrušené, je povinný rozhodnúť o žalobe proti tomuto rozhodnutiu alebo či môže zvážiť vrátenie veci príslušnému správnemu orgánu.
            
         
      (1)  Ú. v. EÚ C 108, 13.4.2013.